送裴煜同年
作者：劉敞
朝代：宋

paragraphs: 裴侯江海士，往者未相識。
但聞太學生，素號萬人敵。
羣雄會南宫，精鑒動宗伯。
先鳴氣軒昂，一日聲烜赫。
青雲開岐路，黄鵠張羽翮。
多幸旅後陳，同時被親策。
指縦聽高論，灑落駭餘力。
不意沈下僚，于予有愧色。
蘭臺校中書，幕府贊婉畫。
起家固多榮，負米輕遠役。
此心古人少，于義吾子得。
秋風感羈旅，道遠思自適。